Man deur hond verskeurArgieffoto ŉ Man in sy 30’s is kritiek beseer nadat hy glo Maandagoggend in Pietermaritzburg, KwaZulu-Natal, deur ŉ hond verskeur is. Chris Botha, woordvoerder van Netcare 911, het gesê die voorval het omstreeks 09:40 in Deodarstraat in Eastwood plaasgevind. “Volgens inligting van die toneel, het die man verby ŉ huis geloop toe die hond hom aangeval het. Oor die presiese rede van die aanval word egter nog bespiegel en die polisie sal dit ondersoek,” het Botha gesê. Botha het aan Maroela Media bevestig die man was ŉ voetganger en is op die sypaadjie aangeval. “Die man is erg deur die hond verskeur en het wonde oor sy hele liggaam opgedoen.” Paramedici het onverpoos gewerk om die man te stabiliseer, waarna hy na ŉ nabygeleë hospitaal geneem is vir verdere behandeling. Botha kon nie dadelik bevestig watter soort hond die man aangeval het nie.